Вясна
*Янка Галубовіч*

Вясна прыйшла светлая, сонечная.

На падворках купаюцца ў люстэрках-лужынках шустрыя верабейкі, каромыслам сцелецца з комінаў дым — яўная прыкмета ўстойлівага цяпла.

Над палямі, лугамі і пералескамі імжыць лёгкі, амаль летні дожджык. У лагчынах, як пух, сцелецца рэдзенькі белаваты туманок. I цёплы дожджык, і туманок (не бяда. што рэдзенькі) увачавідкі[[1]](#footnote-1) распраўляюцца з апошнімі, спрасаванымі за зіму сіненаздраватымі[[2]](#footnote-2) лапінамі снегу.

Булькочуць, як тыя цецерукі, бягуць навыперадкі жвавыя ручайкі. На пачарнелых пагорках, шукаючы сабе здабычу, важна шпацыруюць велікадзюбыя гракі, над залітым вадою лясным балотцам ашалела носяцца, кігікаючы, кнігаўкі, а на старой ліпе робяць агледзіны сваёй хаткі буслы. Радасны, узбуджаны іх клёкат адзываецца моцным рэхам на ўсю ваколіцу. Рагочуць ад радасці, заліваюцца свістам шпакі, у празрыстым падсіненым паветры звіняць срэбнымі званочкамі жаўрукі.

Выпрасталі ад снегу галіны старыя медна-чырвоныя сосны і пацягнуліся да сонца, нібы немаўлятка рукамі да любай маці. Патаўсцелі, набрынялі неўтаймаванай сілай пупышкі маладзенькіх беластволых бярозак, выкінула жоўта-залацістыя каташкі вярба, скінула цёмныя лускавінкі, распушылася, заганарылася лаза.

Ажылі, заварушыліся мурашнікі. Вылезла на сонца і грэе на трухлявым пні спіну яшчарка.

Вось і дачакаліся вясны!

1. *Увачавідкі* — хутка, на вачах. [↑](#footnote-ref-1)
2. *Наздраватымі* — з невялікімі, частымі адтулінамі, дзірачкамі; порысты. [↑](#footnote-ref-2)